
Cyclo 3 Fort kietosios kapsulės
Dygiųjų pelžiedžių šakniastiebių sausasis ekstraktas, hesperidino metilchalkonas, askorbo rūgštis

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija. 
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1.	Kas yra Cyclo 3 Fort ir kam jis vartojamas
2.	Kas žinotina prieš vartojant Cyclo 3 Fort
3.	Kaip vartoti Cyclo 3 Fort
4.	Galimas šalutinis poveikis
5.	Kaip laikyti Cyclo 3 Fort  
6.	Pakuotės turinys ir kita informacija


1.	Kas yra Cyclo 3 Fort ir kam jis vartojamas

Cyclo 3 Fort sudėtyje yra trys veikliosios medžiagos: dygiųjų pelžiedžių šakniastiebių sausasis ekstraktas, hesperidino metilchalkonas ir askorbo rūgštis (vitaminas C).
Cyclo 3 Fort priklauso kraujagysles veikiančių vaistų grupei. 
Šis vaistas didina venų tonusą (venų sienelės raumens susitraukimą) ir kapiliarų atsparumą (lėtina kraujo tėkmę labai smulkiose kraujagyslėse) bei sumažina padidėjusį jų pralaidumą.
 
Cyclo 3 Fort vartojimas suaugusiųjų:
· kojų veninės kraujotakos nepakankamumu simptomų (sunkumo jausmas kojose, skausmo, neramių kojų sindromo) lengvinimui;
· hemorojaus sukeltų sutrikimų lengvinimui.


2.	Kas žinotina prieš vartojant Cyclo 3 Fort

Cyclo 3 Fort vartoti negalima:
-	jeigu yra padidėjęs jautrumas veikliosioms medžiagoms dygiųjų pelžiedžių šakniastiebių sausajam ekstraktui, hesperidino metilchalkonui ir askorbo rūgščiai arba bet kuriai pagalbinei šio vaisto medžiagai (jos išvardytos 6 skyriuje);
-	jeigu Jums yra geležies kaupimosi sutrikimų (sergate talasemija, hemochromatoze ar sideroblastinė anemija), nes vaisto sudėtyje yra askorbo rūgšties (vitamino C).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Cyclo 3 Fort.
-	Jeigu atsiranda viduriavimas, Jūs turite nutraukti gydymą ir pranešti apie tai gydytojui (žr. skyrių „ Galimas šalutinis poveikis“). 
-	Venų kraujotakos sutrikimai: jeigu kraujagyslės po dviejų savaičių gydymo trūkinėja arba išlieka nemalonūs pojūčiai kojose, pasikonsultuokite su gydytoju. 
-	Hemorojaus paūmėjimas: šio vaisto vartojimas nepakeičia specifinio kitų tiesiosios žarnos ligų gydymo. Jeigu hemorojaus simptomai per keletą gydymo dienų nesumažėja, būtinai pasikonsultuokite su gydytoju. 

Askorbo rūgštis (vitaminas C), gali turėti įtakos laboratorinių tyrimų rezultatams, pvz., nustatant kraujo gliukozę, bilirubiną, transaminazių aktyvumą, laktatą ir kitus.
 
Vaikams ir paaugliams 
Vaistas neskirtas vartoti vaikams, nes nėra duomenų apie veiksmingumą ir saugumą.

Kiti vaistai ir Cyclo 3 Fort 
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Sąveikos su kitais vaistiniais preparatais tyrimų neatlikta.

Cyclo 3 Fort vartojimas su maistu
Vaisto galima vartoti nepriklausomai nuo valgymo laiko.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Cyclo 3 Fort nėštumo metu bei žindymo laikotarpiu vartoti nerekomenduojama.

Vairavimas ir mechanizmų valdymas
Cyclo 3 Fort gebėjimo vairuoti ir valdyti mechanizmus neveikia. 

Cyclo 3 Fort sudėtyje yra saulėlydžio geltonojo (E110).
Jis gali sukelti alerginių reakcijų.


3.	Kaip vartoti Cyclo 3 Fort

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusieji, įskaitant senyvus
Veninio limfinio nepakankamumo atveju paros dozė yra 2-3 kietosios kapsulės.

Hemorojaus atveju paros dozė yra 4-5 kietosios kapsulės.

Šį vaistą reikia gerti. 
Kietąsias kapsules nurykite nekramtę, užgeriant vandeniu.

Ką daryti pavartojus per didelę Cyclo 3 Fort dozę?
Per didelės askorbo rūgšties (vitamino C) (Cyclo 3 Fort sudėtinė dalis) dozės gali sukelti hemolizinę anemiją (raudonųjų kraujo kūnelių irimą) asmenims, stokojantiems fermento, vadinamo gliukozės- 6- fosfato dehidrogenazės).
Pavartojus per didelę dozę, kreipkitės į gydytoją.

Pamiršus pavartoti Cyclo 3 Fort
Negalima vartoti dvigubos dozės norint kompensuoti praleistą dozę.

Nustojus vartoti Cyclo 3 Fort
Duomenys neaktualūs.
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Galimas šalutinis poveikis
· Dažnas (gali pasireikšti nuo 1 iki 10 pacientų iš 100)
Viduriavimas, kartais stiprus, greitai praeinantis nutraukus gydymą (žr. skyrių „Įspėjimai ir atsargumo priemonės“), pilvo skausmas.

· Nedažnas (gali pasireikšti nuo 1 iki 10 pacientų iš 1000)
Nemiga (sunkumas užmigti), dispepsija (virškinimo sutrikimas), pykinimas, eritema (odos paraudimas), niežulys, raumenų spazmai, galūnių skausmas (rankų ir (ar) pėdų).

· Retas (gali pasireikšti nuo 1 iki 10 pacientų iš 10 000)
Nervingumas, svaigulys, galūnių šalimas (rankų ir/ar pėdų šalimas), venų skausmas (venų jautrumas), virškinimo trakto sutrikimai, aftinis stomatitas (burnos ertmės uždegimas, kai atsiranda pūslelių), alaninaminotransferazės padidėjimas (kepenų fermentų padidėjimas).

· Dažnis nežinomas (negali būti apskaičiuotas pagal turimus duomenis)
Skrandžio skausmas.
Makulopapulinis išbėrimas (odos paraudimas) ir dilgėlinė (patinusios raudonos lokalizuotos dėmės kartu su niežuliu).
Kolitas (storosios žarnos uždegimas), praeinantis nutraukus gydymą.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt  esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt , taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt ). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Cyclo 3 Fort

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje.

Ant dėžutės po „Tinka iki“ ir lizdinės plokštelės  nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Cyclo 3 Fort sudėtis
‑ 	Veikliosios medžiagos yra dygiųjų pelžiedžių šakniastiebių sausasis ekstraktas, hesperidino metilchalkonas ir askorbo rūgštis.
Vienoje kietojoje kapsulėje yra 150 mg Ruscus aculeatus L., rhizoma (dygiųjų pelžiedžių šakniastiebių) sausojo ekstrakto (5-7,5:1) (ekstrakcijos tirpiklis: vanduo  ar 85 % (V/V) etanolis), 150 mg hesperidino metilchalkono ir 100 mg askorbo rūgšties.
‑           Pagalbinės medžiagos. Kapsulės turinys: talkas, magnio stearatas, koloidinis hidrofobinis silicio dioksidas, makrogolis 6000. Kapsulės korpusas: chinolino geltonasis (E104), saulėlydžio geltonasis FCF (E110), titano dioksidas (E171), želatina (žr. 2 skyrių „Cyclo 3 Fort sudėtyje yra saulėlydžio geltonojo (E110)“). 

Cyclo 3 Fort išvaizda ir kiekis pakuotėje

Kapsulė yra pirmo dydžio, sudaryta iš nepermatomo geltono korpuso ir nepermatomo oranžinio dangtelio. Kapsulės viduje yra daugiau ar mažiau suspausti gelsvi milteliai. 
Kartono dėžutė, kurioje yra 30 kietųjų kapsulių, supakuotų į PVC/Aclar ir aliuminio folijos lizdines plokšteles. 

Registruotojas ir gamintojas

Registruotojas

PIERRE FABRE MEDICAMENT
Les Cauquillous
81500 Lavaur
Prancūzija

Gamintojas

PIERRE FABRE MEDICAMENT PRODUCTION
45, place Abel Gance
92 100 Boulogne
Prancūzija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	UAB „Orivas“
J. Jasinskio g. 16 B
LT- 03163 Vilnius
Tel. + 370 5 2526 570
El. paštas: info@orivas.lt




Šis pakuotės lapelis paskutinį kartą peržiūrėtas 2022-01-14.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

